Kubulewe elinye itsha-ntliziyo nenkokheli yabo balwela umhlaba eKapa

Omnye wamatsha-ntliziyo nenkokheli yabo bathatha umhlaba ngenkani kude kufuphi nenkundla ka mantyi wase Khayelitsha uye wabulawa kule mpela-veki siphuma kuyo. U Philela Gilwa, 23 uye wahlatywa wasweleka ngoMgibelo ebusuku. Ngokwengxelo yekhasi lase Kilombo Village uPhilela ” uwele ekreleni waye wabulawa ngamadoda ayejiwuzisa izinkempe”.

Lo kaGilwa ebeyinkokheli yabo bahlala kwizindlu ezingasemva e Town 2 kwilokishi yase Khayelitsha eKapa nalapho baye bathatha umhlaba omalunga ne 120, 000 square metres ( umgama olingana namabala ombhoxo ayi 12) baze bazisikela amanxiwa baze bayithiya ukuba yi Zwelethu le ndawo. Oku kungaphambi kokuba bakhutshwe ngetshova ngamapolisa ka masipala weSixeko se Kapa.

U Philela ungowesibini kumatsha-ntliziyo nenkokheli zabahlali abathathe umhlaba ngenkani abathe babulawa. Ngomhla we 28 ku Canzibe u Mthunzi ‘ Ras Moziah’ Zuma waye wabulawa ngokudutyulwa emveni kokuba bevale indlela edlula ngakulomhlaba bebewuthathe ngetshova. Ngokwengxelo ye GroundUp wathi u Zuma ezama ukucacisela umqhubi wemoto ukuba kwenzeka ntoni, suka waphuma umqhubi wathulula ngembumbulu kulo ka Zuma http://wwmp.org.za/elitsha/2017/06/28/otyholwa-ngokubulala-itsha-ntliziyo-lomzabalazo-womhlaba-ufumene-ibheyile/

Kwesinye isehlo esifanayo itsha-ntliziyo nenkokheli yoluntu u Songezo Ndude waye wadutyulwa ngamapolisa ngexesha babeqhankqalazela izindlu kwindawo yogobityholo eHout Bay http://wwmp.org.za/elitsha/2017/07/12/kubulewe-elinye-itsha-ntliziyo-ekapa/

Abo babandanyekayo kulindeleke ukuba babanjwe kwamsinyane.